Dewi Griffiths

Ffermwr a rhedwr pellter hir o Gymru yw Dewi Griffiths (ganwyd 8 Medi 1991).

Magwyd Dewi ar fferm Pantydderwen yn Llanfynydd ger Llandeilo. Aeth i astudio astudio mathemateg ym Mhrifysgol Abertawe. Mae'n parhau i weithio ar fferm ei rieni tra'n cystadlu fel athletwr.

Gyrfa
Roedd yn mwynhau rhedeg ers ei fod yn blentyn, gan ymarfer ar lonydd cefn o gwmpas ardal Llandeilo. Bu'n rhedeg gyda thîm yr ysgol cyn ymuno â chlwb rhedeg Harriers Caerfyrddin gan gystadlu mewn rasys traws gwlad, ffordd a thrac. Mae'n cael cefnogaeth gan Chwaraeon Cymru a British Athletics.

Mae'n cystadlu ym Mhencampwriaeth Traws Gwlad Cymru a roedd yn fuddugol saith gwaith rhwng 2012 a 2019. Ni gystadlodd yn 2018 oherwydd anaf.

Ei farathon cyntaf oedd yn Frankfurt yn 2017. cystadlodd yn Marathon Llundain am y tro cyntaf yn 2018 ac yn 2019 daeth yn yr 16eg safle yn ras y dynion. Ei amser oedd dwy awr ac 11 munud, saith munud tu ôl i Mo Farah.

Ar 14 Mehefin 2025, ef oedd y Cymro cyntaf i ennill râs "Man v Horse" sy'n cael ei gynnal yn Llanwrtyd, Powys. Mae'r ras flynyddol yn deillio o ddadl mewn tafarn ynglŷn ag ai dyn neu geffyl sydd gyflymaf dros dir mynyddig. Ma'r ras yn 22 milltir o hyd dros dir mynyddig. Amser Dewi oedd 2 awr, 23 munud a 54 eiliad a croesodd y llinell derfyn 13 munud yn gynt na Gweni - y ceffyl buddugol.

Cyfeiriadau

Dolenni allanol


Categori:Genedigaethau 1991
Categori:Rhedwyr o Gymru
Categori:Ffermwyr o Gymru